KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento, kuriuo pagal darnųjį metodą nustatomos su triukšmu susijusių naudojimo apribojimų taikymo Sąjungos oro uostuose taisyklės ir procedūros ir panaikinama Europos Parlamento ir Tarybos direktyva 2002/30/EB, priėmimo /* COM/2014/0205 final - 2011/0398 (COD) */





2011/0398 (COD) KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl Tarybos pozicijos dėl Europos Parlamento ir Tarybos reglamento, kuriuo pagal darnųjį metodą nustatomos su triukšmu susijusių naudojimo apribojimų taikymo Sąjungos oro uostuose taisyklės ir procedūros ir panaikinama Europos Parlamento ir Tarybos direktyva 2002/30/EB, priėmimo (Tekstas svarbus EEE) 1. Pagrindiniai faktai Pasiūlymo perdavimo Europos Parlamentui ir Tarybai data (dokumentas COM(2011) 828 galutinis – 2011/398 COD): || 2011 m. gruodžio 1 d. Europos ekonomikos ir socialinių reikalų komiteto nuomonės data: || 2012 m. kovo 28 d. Per pirmąjį svarstymą priimtos Europos Parlamento pozicijos data: || 2012 m. gruodžio 12 d. Pakeisto pasiūlymo perdavimo data: || netaikoma Tarybos pozicijos priėmimo data: || 2014 m. kovo 24 d. 2. Komisijos pasiūlymo tikslas Pasiūlymo tikslas yra užtikrinti, kad triukšmo valdymui ES būtų nuosekliai taikomas ICAO principų ir gairių rinkinys – vadinamasis darnusis metodas. Pasiūlymu pakeičiama ir panaikinama Direktyva 2002/30/EB – pagrindinis šiuo metu galiojantis teisės aktas, kuriuo nustatomos taisyklės ir tvarka, reglamentuojančios triukšmingų operacijų apribojimų įvedimą ES oro uostuose. Naujosiomis taisyklėmis bus suderinti skirtingi sprendimo priėmimo proceso etapai, pradedant tarptautiniu mastu pripažintais duomenimis ir metodais grindžiamų įrodymų rinkimu, svarbių konsultacijų su visomis suinteresuotosiomis šalimis organizavimu tinkamu laiku, baigiant pakankamai ilgo pranešimo laikotarpio nustatymu paveiktiems operatoriams. Galiausiai per veiksmingą procesą bus galima nustatyti ekonomiškai efektyviausius triukšmo poveikio mažinimo būdus. Kitas pasiūlymo elementas – termino „ribinio triukšmingumo orlaivis“, t. y. orlaivių parko triukšmingiausio orlaivio, apibrėžtis. Laipsniškas draudimas eksploatuoti tokius orlaivius gali būti gana ekonomiškai efektyvi triukšmo mažinimo priemonė – palaipsniui uždraudus eksploatuoti minėtus orlaivius, žmonėms, gyvenantiems netoli oro uostų, būtų sudaromos geresnės gyvenimo sąlygos, kartu būtų paliekama ir tam tikrų oro eismo intensyvumo didinimo galimybių. 3. Pastabos dėl Tarybos pozicijos Tarybos pozicijoje išdėstytos politinio susitarimo, kurį Europos Parlamentas ir Taryba pasiekė 2014 m. sausio 27 d., nuostatos. Komisija šiam susitarimui pritaria. Komisija padarė vieną pareiškimą prisidėdama prie susitarimo. Pagrindiniai Tarybos pakeitimai susiję su didesnio dėmesio sveikatos svarbai skyrimu, specialaus tarpininkavimo proceso konsultacijoms vykdyti įtraukimu, laipsniško draudimo eksploatuoti ribinio triukšmingumo orlaivius nukėlimu, nuostatos dėl informacijos apie triukšmą sukonkretinimu, deleguotųjų įgaliojimų keisti terminų „orlaivis“ ir „ribinio triukšmingumo orlaivis“ apibrėžtis išbraukimu, taip pat su įgyvendinimo klausimais, įskaitant nuostatą dėl ankstesnių teisių išsaugojimo, pereinamojo laikotarpio priemonę ir įsigaliojimo nukėlimą. Kalbant apie Komisijos teisę tikrinti, Tarybos pozicija kompetentinga institucija įpareigojama patikrinti Komisijos pranešimą ir informuoti Komisiją apie savo ketinimus. Apskritai Tarybos pozicija nustatomas griežtas triukšmo vertinimo procesas. Šiais pakeitimais dar labiau patikslinamas triukšmo vertinimas ir sprendimo priėmimo procesas; beveik visi pakeitimai atitinka pradinį Komisijos pasiūlymą. Visi pakeitimai gali būti priimti. 4. Komisijos pareiškimai Komisija pateikė vieną pareiškimą, siekdama palengvinti Tarybos ir Parlamento susitarimą; pareiškimas pateikiamas priede. 5. Išvada Komisija remia tarpinstitucinių derybų rezultatus ir gali priimti Tarybos poziciją, išreikštą per pirmąjį svarstymą. PAREIŠKIMAS Komisijos pareiškimas dėl Direktyvos 2002/49/EB patikslinimo „Komisija su valstybėmis narėmis svarsto Direktyvos 2002/49/EB II priedą (triukšmo apskaičiavimo metodai), kad ją būtų galima priimti per ateinančius mėnesius. Remdamasi PSO šiuo metu atliekamu darbu, susijusiu su triukšmo poveikio sveikatai vertinimo metodika, Komisija ketina patikslinti Direktyvos 2002/49/EB III priedą (poveikio sveikatai vertinimas, dozės ir reakcijos kreivės).“